МОТИВИ

към Проект на Наредба за изграждане, поддържане и опазване на зелената система на територията на община Две могили, област Русе

Причини, налагащи приемането на Проект на Наредба за изграждане, поддържане и опазване на зелената система на територията на община Две могили, област Русе:

С Решение № 314 по Протокол № 26/23.01.2009 г. на Общински съвет – Две могили е приета Наредба за изграждане  и опазване на зелената система на територията на община Две могили. В последствие е изменена с Решение № 26 от 30.04.2019 г. на Административен съд – Русе и Решение № 30 от 27.05.2019 г. на Административен съд – Русе. Наредбата е приета на основание законова делегация съгласно съгласно чл. 62, ал. 10 от Закона за устройство на територията.
Както е видно от изложеното по-горе последното изменение на тази наредба е през 2019 г., като от тогава са изминали повече от пет години. Същевременно измененията в други нормативни актове, както и промяната в обществените отношения в редица сфери от стопанския живот на страната повишават изискванията не само към изграждането и опазването на зелената система в общините в Република България, но и към нейната поддръжка. Не на последно място трябва да се отчете възпитателно влияние на санкциите в поведението на хората при посегателства върху зелената система, което налага увеличение на техния размер. Всичко това налага отмяната на сега действащата Наредба за изграждане и опазване на зелената система на територията на община Две могили и приемането на нова, съобразена със съвременните реалности, а също така и с влизането на страната в еврозоната.
[bookmark: _GoBack]Настоящата наредба/ПРОЕКТ/ следва да се приеме от Общинския съвет на община Две могили на основание чл.21 ал. 2 от ЗМСМА и чл. 62, ал. 10 на Закона за устройство на територията/ЗУТ/.
Както вече беше споменато това е задължение на всяка община, като е налице законова делегация съгласно цитираната норма на ЗУТ – „всяка община приема наредба за изграждане и опазване на зелената система на територията на общината“.
При изработване на този проект, чийто възложител е кметът на общината са спазени всички изисквания на Закона за нормативните актове, визирани в чл. 26 от същия, както и правилата на Указ № 883/1984 г. за прилагане на ЗНА, както и нормите на АПК, относими към издаване на подзаконови нормативни актове.
Наредбата се състои от шест глави и раздели към тях, както и допълнителни разпоредби.
Първата глава регламентира общите положения и приложимостта на наредбата. Тя се прилага за озеленени площи,които са предмет на подробен устройствен план като част от зелената система, а когато не са част от зелената система, управлението на такива площи, единични дървета, обрасли с дървесна и храстова растителност терени, включително и земеделски земи и др. се извършва по реда на друг подзаконов нормативен акт, както и съответните закони - Закон за горите, Закон за опазване на селскостопанското имущество и др.
Втората глава е посветена на органите за управление на зелената система и техните функции и правомощия. Това са кметът на общината, неговите заместници, кметовете на населените места, съответните обособени структури на общинската администрация.
Глава трета регламентира планирането и изграждането на зелената система, специалните изисквания за опазване на растителността при строителство и при поставяне на преместваеми обекти.
Тя се състои от три раздела - за планиране и изграждане на зелената система, което се извършва по правилата на ЗУТ и подзаконовите нормативни актове по прилагането му, за изискванията за строителство и поставяне на временни и преместваеми обекти в зелената система, и третия раздел е за строителство и поставяне на такива обекти извън частта на зелената система, но в терени с дървесна растителност. Целта на всички тези норми е да се опазва и съхранява растителността, в различните и видове и аспекти, която е жизнено важна за здравето и живота на хората - тя е „белия дроб“ на населеното място.
Четвърта глава има за цел, чрез своите правила да регламентира поддържането на зелената система на територията на община Две могили. Заложени са изисквания за контрол при изразходването на определените от общинския съвет средства за тази дейност, както и спазването технологичните нормативи.
Глава пета регламентира опазването на зелената система.
Указани са начините за реализиране на тези дейности, правомощията на съответните административни органи, правата на собствениците, задълженията на всички участници в процесите по опазването на зелената система. Подробно са разписани правилата за опазване на дървесната и храстовидната растителност, както и условията при които се премахва или премества растителност.
Шеста глава е свързана с контрола, обезщетенията и санкциите при нарушение на разпоредбите на наредбата.
В допълнителните разпоредби са изяснени съответните понятия, които се използват в подзаконовия нормативен акт.
В процеса по изработване на проект на нормативен акт се провеждат обществени консултации с гражданите и юридическите лица.
В изпълнение на чл. 26, ал. 3 от Закона за нормативните актове настоящия Проект заедно с мотивите е публикуван на интернет страницата на общината.
Срокът за предложения и становища по проектите, публикувани за обществени консултации е 30 дни.
След приключването на обществената консултация и преди приемането, съответно издаването на наредбата, вносителят публикува на интернет страницата на общината справка за постъпилите предложения заедно с обосновка за неприетите предложения.
Така изготвения проект,ведно с доклад,съответно и мотивите на проекта се внася за разглеждане в общински съвет-Две могили.
Издадената наредба се публикува на интернет страницата на общината.
Цели, които се поставят:
С приемането на Проекта на Наредба за изграждане, поддържане и опазване на зелената система на територията на община Две могили, област Русе се цели подобряване на организацията на работа и по-ефективно изпълнение на предвидените дейности. 
Финансови и други средства, необходими за прилагането на Наредбата:
С предлаганият Проект на Наредба за изграждане, поддържане и опазване на зелената система на територията на община Две могили, област Русе не се предвижда разходване на финансови средства.
Очаквани резултати от прилагането, включително финансови:
С приемане на Проекта на Наредба за изграждане, поддържане и опазване на зелената система на територията на община Две могили, област Русе се очаква да се постигне по-качествено изпълнение на предвидените дейности. Същевременно ще се повиши качеството на координация между отделните звена от общинската администрация.
Анализ за съответствие с правото на Европейския съюз:
Проектът не съдържа разпоредби, транспониращи актове на Европейския съюз, поради което не се налага анализ за съответствие с правото на Европейския съюз. Предлаганият Проект на Наредба за изграждане, поддържане и опазване на зелената система на територията на община Две могили, област Русе е подзаконов нормативен акт и е в съответствие с разпоредбите и целите на националното и местното законодателство, в това число с нормативните актове от по-висока степен. Предлаганият Проект на Наредба не противоречи на норми от по-висока йерархия и на европейското законодателство. 

